Suid Afrikaanse Nuus Thread - Page 69 - Stormfront
Page 69 of 226 « First < 19 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 119 169 > Last »
05-29-2006, 02:08 AM #681
Gevonniste man stap skotvry uit tronk ná regter se flater
JOHANNESBURG. – Vrydagoggend om 10:00 was Samson Ralukukwe van Venda nog 'n moordenaar en gewapende rower wat lewenslank tronkstraf plus nog 15 jaar moes uitdien.
'n Kwartier later was hy weer mnr. Ralukukwe sonder enige skuldigbevindings en kon hy skotvry by die tronk se deure uitstap – al was daar 'n "vermoede" oor sy skuld.
Dit was die gevolg van 'n uitspraak van drie appèlregters, regters T. Cloete, E. Cameron en J. Conradie, dat die regter in die hooggeregshof van Venda, wat Ralukukwe aan die moord op 'n motortegnikus van Giyani skuldig bevind het, 'n groot flater begaan het deur die verklaring van 'n mede-beskuldigde as getuienis teen Ralukukwe toe te laat.
Die toelating van dié getuienis was nie net ontoelaatbaar nie – daar was boonop geen ander aanvaarbare getuienis om Ralukukwe met die moord en die latere gewapende rooftog te verbind nie, het die regters bevind.
Erger nog: Presies dieselfde geld nog twee mans wat saam met Ralukukwe aangekla was en wat nou nog hul dae in die tronk slyt omdat hulle nie appèl aangeteken het nie.
In die lig van hul bevinding het die appèlregters die regsentrums van Bloemfontein en Venda "op 'n dringende grondslag versoek" om appèl namens mnre. Hopewell Sikhosana en Simon Khumalo aan te teken. Die regters het gesê hoewel die staat tydens die appèl baie hard probeer betoog het dat skuld in 'n strafsaak nie skuld bo alle twyfel behels nie, maar net skuld bo redelike twyfel, is daar op die toelaatbare getuienis net " 'n vermoede" van Ralukukwe se skuld – "en dit is nie genoeg om hom te veroordeel nie".
05-29-2006, 02:10 AM #682
Man kyk intens na foto's voor sy dood
KORT voor die hartaanval wat gistermiddag sy lewe geeïs het, het mnr. Louis Coetzee (59) intens na die foto's van sy twee kleinkinders in sy Bloemfonteinse huis gestaan en kyk.
"Hy het na hulle gekyk asof hy bang is hy vergeet hulle," sê mev. Suzette Betty, Coetzee se dogter.
Die oud-Kapenaar, wat as die "gees van die partytjie" bestempel word, het die afgelope 20 jaar in Bloemfontein gewoon. Hier het hy lank in die boubedryf gewerk.
"Die besigheid het bly opdroog, maar hy was altyd optimisties. Hy is die een wat ons altyd moed ingepraat het."
Coetzee het al Saterdagaand siek begin voel. Hy is in die Nasionale Hospitaal opgeneem. Hier is hy met lae bloeddruk gediagnoseer en op 'n drup gesit. Hy is dieselfde aand uit die hospitaal ontslaan.
Die gisteroggend het hy weer sleg begin voel. 'n Ambulans is na sy huis ontbied en hy is na die Pelonomi-hospitaal gebring. Hy is gistermiddag dood.
"Almal sal hom onthou as die een wat nooit down was nie. Hy het nooit gekla nie," vertel Betty.
Coetzee se seun, mnr. Louis Coetzee, het gisteroggend uit Kaapstad gevlieg om by sy pa te wees.
Coetzee sr. laat sy vrou, Charlotte, sy seun en dogter en twee kleinkinders, Lucharl Betty (vier) en Jayden Betty (agt maande), agter.
05-29-2006, 02:12 AM #683
R10 miljoen uit polisie-kluis gebuit
Die polisie is in 'n yslike verleentheid nadat meer as R10 miljoen van die sowat R100 miljoen wat in Maart by die Johannesburgse Lughawe geroof is, uit 'n kluis in 'n polisiekantoor gesteel is.
Astrante diewe het Woensdagnag 'n polisiegebou in Benoni aan die Oos-Rand binnegedring en met hoekslypers en ander lawaaierige toerusting 'n instapkluis oopgebreek en die banknote in dollar en pond sterling gesteel.
Die polisie het niks agtergekom nie. Die diefstal is eers die volgende oggend ontdek.
Die sowat R10 miljoen - dit kan selfs baie meer wees - is onder die polisie se neuse gesteel deur uitgeslape misdadigers wat gevorderde snyapparaat en ander toerusting gebruik het.
Die geld wat ná die rooftog by die lughawe in polisie-optrede teruggevind is, is in 'n kluis op die tweede verdieping van die polisiekantoor in Benoni toegesluit, maar die polisie het blykbaar nie daaraan gedink om ná werkure 'n gewapende wag by die kluis te plaas nie.
Die eenheid teen ernstige geweldmisdaad (EGM), waar die geld in 'n kluis gehou is, is op die tweede verdieping van die polisiekantoor.
Die massiewe klomp geld was in die instapkluis in sakke geberg.
News24 berig dat die bedrag wat gesteel is tot R85 miljoen kan bedra, maar Rapport se inligting van senior polisiebronne is dat die bedrag net meer as R10 miljoen beloop.
Die inbraak is eers Donderdagoggend ontdek toe geskokte polisielede op die toneel afgekom het.
Die voorval word as nóg 'n reuse-verleentheid vir die polisie en nasionale kommissaris Jackie Selebi beskou.
Die SAPD is die laaste tyd uit verskeie oorde skerp gekritiseer oor onbeholpenheid en onvermoë om misdaad behoorlik te ondersoek.
Asst.komm. Bushie Engelbrecht, adjunkkommissaris van die polisie in Gauteng, sê dit is " 'n baie lelike ding" wat gebeur het. Hy is baie ontevrede oor die diefstal en die verleentheid wat dit vir die polisie veroorsaak.
"Ek is nog nie op die hoogte van presies wat gebeur het nie en sal Maandag 'n volledige verslag kry. Maar die base is baie kwaad en 'n ondersoek op hoë vlak is aan die gang," het hy gistermiddag gesê.
Senior polisie-offisiere het Donderdag en Vrydag na die polisiekantoor gestroom om die gebeure te ondersoek en om "skadebeheer" toe te pas. Onder hulle was afdelingskommissarisse van die polisie se hoofkantoor.
Supt. Eugene Opperman, woordvoerder van die polisie aan die Noord-Rand, sê die bedrag wat gesteel is en die werkwyse wat gevolg is, kan nie bekend gemaak word nie.
Hy en ander polisie-offisiere is stomgeslaan oor wat gebeur het. "Wat kan 'n mens sê? Die polisiekantoor is 'n hele ent van die kantore met die kluis waar die geld gehou is. Maar ons volg sterk inligting op en inhegtenisnemings kan binnekort volg."
Op 'n vraag of polisielede moontlik by dié misdaad betrokke kan wees, het Opperman gesê: "Ons het 'n oop gemoed oor die ondersoek. Ons sluit geen moontlikheid uit nie."
Me. Cynthia Kleynhans, nog 'n polisiewoordvoerder aan die Noord-Rand, sê die polisie probeer nie die erns van die voorval onderspeel nie. "Ons het geen bedrag genoem nie en daar is nie sprake daarvan dat ons die publiek om die bos probeer lei oor die erns van die saak nie."
Peet van Aardt berig daar was gister 'n gees van verslaenheid by die polisiekantoor in Benoni. Polisielede het in groepies gestaan en die gebeure onder mekaar bespreek.
'n Rowerbende het op 25 Maart by die Johannesburgse Lughawe toegeslaan en buitelandse valuta van meer as R100 miljoen gebuit. Sover bekend is dit verreweg die grootste bedrag tot nog toe wat in die land geroof is.
Die diefstal by die polisiekantoor in Benoni laat nog " 'n misdaadrekord" tuimel vir die grootste diefstal tot nog toe uit polisiebewaring.
05-30-2006, 06:05 AM #684
Gestremdes seëvier in hof
PORT ELIZABETH. – 'n Hofuitspraak wat verreikende gevolge inhou vir nie net gestremdes regoor die land nie, maar ook vir staatsdepartemente en private ondernemings, is gister in die stad se gelykheidshof hier gelewer.
Dié deurbraak kom nadat die kampvegter vir die regte van gestremdes, mnr. Willie Bosch, geseëvier het in sy hofsaak teen die ministers van veiligheid en sekuriteit en van openbare werke.
Die gestremde Bosch het verlede jaar 'n klag aanhangig gemaak nadat hy nie in sy rolstoel toegang tot die tweede verdieping van die stad se Kabega Park-polisiekantoor kon kry nie.
Soos met sy vorige verskynings het tientalle gestremdes gister voor die hof saamgedrom om solidariteit te toon met dié man, wat besluit het om vir die regte van gestremdes te veg.
Luidens landdros Melissa McGregor se uitspraak ten gunste van Bosch moet die Kabega Park-polisiekantoor binne 'n maand toesien dat die werksaamhede in die kantoor op sy tweede verdieping, waarheen mense gaan om hul vuurwapenlisensies te laat hernu, na die onderste verdieping geskuif word.
Bosch, wat met krukke oor die weg kom, kon juis toe hy sy lisensie wou laat hernu, nie by die tweede verdieping uitkom nie.
Die ander vereistes in McGregor se uitspraak is dat die minister van veiligheid en sekuriteit sowel as die minister van openbare werke skriftelik vir Bosch om verskoning vra vir dié voorval, én dat 'n hysbak binne twee jaar by die betrokke polisiekantoor aangebring word.
Bosch het met die verhoor gesê die Kabega Park-gemeenskapspolisiëringsforum het reeds lank voor die voorval aanbeveel dat 'n hysbak by die kantore aangebring moet word, maar dié versoek is na verneem word deur die departement van openbare werke afgekeur omdat dit glo te duur sou wees.
"Ek is verheug oor die uitspraak. Dit is 'n groot deurbraak vir gestremdes regoor die land, want ons kan nou voortstoom om al die struikelblokke uit ons weg te vee.
"Ons gaan die kantore binne 'n maand saam met die landdros besoek om seker te maak dat daar aan die hofbevel gehoor gegee word," het Bosch gesê.
Hy het verduidelik dat hul volgende stap sal wees om 'n uitnodiging aan die minister van openbare werke te rig om die ontoeganklikheid van geboue te bespreek.
'n Vasbeslote Bosch het benadruk dat hy en die organisasie Gestremdes SA 'n einde wil bring aan die oprigting van nuwe geboue wat nié voorsiening maak vir gestremdes nie.
"Ons (gestremdes) hoef nie langer verneder te word as ons sukkel om by 'n gebou in te kom of om hulp skreeu nie."
Volgens Bosch is Gestremdes SA besig met 'n nasionale oudit van die toeganklikheid al dan nie van polisiekantore.
Dié oudit sal by die voltooiing daarvan aan die betrokke ministers voorgelê word.
"Die uitspraak gaan gebruik word as barometer om die regering te dwing om oral beter toegang te verseker vir gestremdes," het mnr. Olwethu Sipuka, woordvoerder van Gestremdes SA, gesê.
"Die saak lui 'n nuwe era in vir gestremdes in Suid-Afrika."
Die DA se mnr. Pine Pienaar het die uitspraak verwelkom deur te sê Bosch het op 'n waardige manier geseëvier. "Ek wil die LUR vir openbare werke, mnr. Christian Martin, aanmoedig om kennis te neem van die uitspraak en om sy toekomstige begrotings aan te pas om geboue sou gou moontlik toeganklik te maak."
Dir. Marinda Mills van die SAPD het by navraag gesê hulle gaan die hof se uitspraak eerbiedig.
Sy het daarop gewys dat die gebou ongelukkig van 'n private eienaar gehuur word, maar dat hulle definitief met hom in verbinding gaan tree om die hofbevel uit te voer.
05-30-2006, 06:06 AM #685
Redakteur vas oor perlemoen
PORT ELIZABETH. – Die redakteur van die Oos-Kaapse streektydskrif Bounce het gister in die hof verskyn weens die beweerde onwettige besit van perlemoen.
Me. Deborah Anne Lovemore (40), wat ook die hoof van RV Promotions is, wat die tydskrif uitgee, is Donderdagaand in Walmer in hegtenis geneem toe perlemoen ter waarde van duisende rande glo in haar besit gevind is.
Altesame 297 perlemoene met 'n straatwaarde van R132 000 is na bewering in sakke in haar motor se kattebak gekry.
'n Polisiebeampte wat Donderdagaand tussen Buffelsfontein- en Victoriaweg geparkeer het, het Lovemore glo eerste in haar metaalkleurige Opel Kadett opgemerk.
Die beskuldigde het na bewering senuweeagtig voorgekom toe sy die polisiebeampte gewaar en het hierna na bewering 'n geel verkeerslig geïgnoreer.
Die polisiebeampte het haar agternagesit en van die pad laat trek, waarna sy versoek is om haar kattebak oop te maak.
Lovemore het gister vlugtig in die landdroshof verskyn, waarna sy op borgtog van R3 500 vrygelaat is.
Haar motor is ná haar inhegtenisneming na die polisie se skut in Groenbossies gesleep.
Sy moet weer op 18 Junie in die hof verskyn.
05-30-2006, 06:08 AM #686
Man in hegtenis geneem wat dagga kweek in huurhuis
GEORGE. – 'n Vermeende dagga-kweker is op heterdaad in sy huurhuis in Denneoord met daggaplantjies, wat op die rakke van sommige van die hangkaste gehou is, betrap.
Kapt. Malcolm Pojie, 'n polisiewoordvoerder, het gesê die polisie het nadat 'n wenk van die publiek ontvang is gisteroggend tussen 06:00 en 08:00 op die huis in Edelweissstraat toegeslaan en 'n 24-jarige man in hegtenis geneem.
Volgens Pojie was dié man baie verbaas toe die polisie aan sy deur kom klop.
In die huis het polisielede op 48 klein daggaplantjies, sowat 25 groot daggaboompies in potte, hasjisj (saamgeperste dagga), "magic mushrooms" en "bankies" (dit is klein pakkies dagga soos dit op straat verkoop word) beslag gelê.
Ook in die huis was elektriese lampe (wat bo-oor die plantjies gemonteer is), presisieskale en kunsmis.
Volgens 'n polisielid wat op die toneel was, is van die huis, wat baie karig gemeubileerd was, se kamers met swart seil uitgevoer en is 'n handleiding, wat onder meer presies beskryf wat die regte temperatuur binne die kamers moet wees, in die huis gekry.
'n Paar van die daggaplantjies wat in klein potjies is, is op rakke van een van die hangkaste gevind.
Plakkate van Bob Marley, Haile Selassie en die marijuana-plant is op van die mure in die huis geplak.
Na verneem word, woon die 24-jarige verdagte alleen in die huis.
Daar is ook op kontant van sowat R1 800 beslag gelê.
Pojie het gesê die man is in aanhouding en sal eersdaags in die George-landdroshof verskyn.
Volgens Pojie was lede van die georganiseerde misdaadeenheid in George, die misdaadinligtingsdiens, die honde-eenheid en die sigbare polisiëringseenheid by die optrede betrokke.
"Dié deurbraak is 'n bewys dat die polisie in die Suid-Kaap dwelmhandel in die streek hokslaan en skuldiges aan die pen laat ry."
Pojie het gesê 'n soortgelyke deurbraak is sowat 'n jaar gelede in Wildernis gemaak toe nog 'n dagga-kweekhuis gevind is.
05-30-2006, 06:21 AM #687
Sy is glo byna met laaigraaf vermoor
"As ek nie gebid het nie, het daai man my met sy laaigraaf doodgedruk."
Sô het mev. Bettie Koekemoer van Wallmansthal, noord van Pretoria, gesê nadat 'n kliënt van haar man haar glo gister twee keer met sy laaigraaf teen die agterkant van 'n bakkie vasgedruk het. Sy het kort daarna flou geword.
Sy is ná die voorval in die Pretoriase Akademiese Hospitaal behandel, maar sê sy het gelukkig geen breuke of enige inwendige beserings nie.
"Ek het net baie pyn; ek is baie lam laag in my rug en my boude omdat my spiere seergekry het," het Koekemoer gesê. Sy was baie getraumatiseerd.
Die voorval het gisteroggend omstreeks 09:10 in Arrefstraat in Sinoville, Pretoria, afgespeel toe sy en haar man 'n hoëdruk-spuitmasjien, wat gebruik word om voertuie af te spuit, by 'n kliënt gaan haal het.
Mnr. Koos Koekemoer het gesê die kliënt skuld hulle R2 700, maar hy weier glo om hulle te betaal.
"Ek het besluit om die masjien te gaan haal omdat ek retensiereg daarop het.
"Net nadat ons die masjien op my bakkie gelaai het, het die kliënt, wat in daardie stadium nie daar was nie, opgedaag en ons probeer keer.
"Ek het my tegnikus, Willem Smith, aangesê om die dele wat ons herstel en vervang het, af te haal, maar toe klap die kliënt vir Willem," het mnr. Koekemoer gesê.
Mev. Koekemoer het gesê terwyl haar man 'n entjie van die bakkie besig was om oor sy foon te praat en sy agter die bakkie gestaan het, het die kliënt met sy laaigraaf op haar toegesak.
"Die laaigraaf het reg van bo op my afgekom, maar ek het dit eers gevoel toe dit aan my regterskouer raak.
"Toe my man hoor ek skreeu, het hy op die kliënt geskreeu dat hy my met die laaigraaf gaan vermoor. Ek het so 'n entjie geloop en toe flou geword," het Koekemoer gesê.
Insp. Anton Breedt, polisiewoordvoerder, het bevestig dat die polisie klagte van poging tot moord, aanranding en laster teen die kliënt ondersoek.
05-31-2006, 01:14 AM #688
Klag teen Robbie Klay ná man sterf
JOHANNESBURG. – 'n Klag van strafbare manslag gaan teen die sanger en akteur Robbie Klay ondersoek word.
Dít kom nadat Klay Saterdagaand in 'n motorongeluk betrokke was waarin 'n 40-jarige man van Boksburg aan die Oos-Rand dood is.
Mnr. Willie Verster, wie se seun, mnr. Marius Verster, in die ongeluk dood is, was gister nog geskok en emosioneel.
"Ons glo nie Klay se storie van hoe die ongeluk gebeur het nie.
"Ons het baie vrae oor wat gebeur het. Ons wil weet hoekom en wanneer Klay van die ongelukstoneel af weggeneem is en hoekom sy bloed eers die volgende dag vir alkohol getoets is," het Verster gister gesê.
Verster was vanaf Boksburg na Pretoria op die R21-hoofweg onderweg toe die ongeluk om 23:00 net anderkant die Olifantsfontein-afrit gebeur het.
"Wanneer iemand vir wie jy lief is doodgaan, is jy hartseer en kwaad. As ek in die ongeluk gesterf het, sou my familie seker ook die skuld op iemand wou pak," het Klay gister by 'n restaurant in Menlyn in Pretoria gesê.
"Dit was net 'n tragiese ongeluk. Ek was saam met my bestuurder, mnr. Barry Pretorius, by 'n winkelsentrum in Boksburg en het daarna Pretoria toe gery.
"Ek het teen omtrent 110 km/h in die stadige baan gery toe 'n Toyota Hilux-bakkie van agter aan die regterkant in my Hyundai Getz vasgery het.
"My motor het omgeswaai en deur die veiligheidsheining op die hoofweg gebars.
"Die ander voertuig het agterna gekom en saam met my motor by 'n steilte afgerol.
"Albei ons motors het sowat 30 m verder in 'n sloot tot stilstand gekom," het Klay gesê.
"My motor het op sy sy gelê en ek het by die passasiersitplek se venster uitgeklim.
"Toe ek uitklim, het daar intussen 'n motor stilgehou en 'n man het my gevra of ek oukei is.
"Ek het aan die man gesê ek is oukei en hy moet na die ander voertuig toe gaan en kyk of hy nie daar kan help nie.
"Die man het teruggekom en gesê hy voel nie die man in die bakkie se pols nie. Hy het daarna gesê hy het die ambulans gebel, maar dat hy self by 'n hospitaal moes uitkom omdat sy vrou in kraam is.
"Die voertuie op die hoofweg sou nie ons karre kon sien nie en ek het sowat 'n uur lank my hande in die lug geswaai met die hoop dat iemand by ons sou stilhou.
" 'n Polisiebeampte het later gestop en weer die nooddienste gebel.
"Toe die ambulans opdaag, het hulle my ma, Jenny, gebel. Ek was heeltyd op die ongelukstoneel en is eers 5:00 daar weg.
"Ek is Sondagoggend 9:00 na die Pretoria-Oos-hospitaal, waar ek ondersoek is en bloedtoetse laat doen het."
Klay het sy regterskouer in die ongeluk beseer.
"Vir my voel dit asof ek 'n tweede kans gekry het. Hierdie man se familie moet deur hel gaan.
"Dit kan nie vir hulle maklik wees nie. Dit was 'n tragiese ongeluk," het hy gesê.
05-31-2006, 01:16 AM #689
Vonke spat oor selfone
KAAPSTAD. – Harde woorde het gister tussen politici en selfoonmaatskappye geval oor die uitvoerbaarheid van 'n omstrede wetsontwerp om die onderskepping van selfoonboodskappe moontlik te maak.
Terwyl me. Fatima Chohan, ANC-LP en voorsitter van die parlementêre portefeuljekomitee oor justisie en grondwetlike ontwikkeling, geïmpliseer het selfoonmaatskappye sleep die voete en skep sodoende geleentheid vir misdadigers om te floreer, het MTN aangevoer die komitee skryf swak wette.
Ter sprake is die Wysigingswetsontwerp op die Regulering en Onderskepping van Kommunikasie en die Verskaffing van Kommunikasieverwante Inligting, waarvan die omstrede deel die hoeveelheid inligting is wat verbruikers aan selfoonmaatskappye moet verskaf voordat hulle selfone kan bekom.
Die doelwit van hierdie identifikasie is om misdadigers aan die kaak te stel wat tans die anonimiteit van voorafbetaalde selfoonrekeninge gebruik om hul betrokkenheid by misdaad te verdoesel, asook om persone te identifiseer wat 'n spesifieke selfoon het – iets wat byvoorbeeld nodig is voordat jy 'n regtersbevel kan kry om iemand se selfoongesprekke af te luister.
Verskeie strikvrae het reeds voor die portefeuljekomitee opgeduik, byvoorbeeld oor die boekhouding van selfoonverkope in landelike en plakkergebiede. Maar die groot stryery gister het gegaan oor die spertyd wanneer selfoonmaatskappye kliënte se ID-nommers, volle name en adresse op datum moet hê.
Die voorstel is dat hulle die taak binne 'n jaar moet afhandel, maar die selfoonmaatskappye meen minstens drie jaar is nodig om die 32 miljoen Suid-Afrikaanse selfoongebruikers se data te voltooi, deels weens probleme met adresse in landelike en plakkergebiede.
Chohan was ontevrede hieroor. "Ons kiesers verwag van ons om nie skuiwergate vir misdadigers te skep deur drie jaar te wag nie," het sy ná Vodacom se voorlegging opgemerk – aanduidend van 'n byna tasbare atmosfeer van wedersydse wantroue in die vergadering.
Sy het rolspelers ook verseker dat die parlement die wet teen einde volgende maand sal klaar skryf en nie verdere tyd vir die polisie en selfoonmaatskappye gaan laat om te onderhandel nie, want hulle kon die afgelope vier jaar nie tot 'n vergelyk kom nie.
MTN se verteenwoordigers het teruggeslaan dat die wet kan sê wat hy wil – soos die vuurwapenwet gewys het, beteken onuitvoerbare wette bloot herskrywing, en dan sit rolspelers oor 'n jaar dieselfde bepalings en herskryf omdat niemand daaraan kan voldoen nie.
"Dit is nie die menslike genoom wat julle moet opteken nie, net name, ID-nommers en adresse!" het Chohan uitgeroep en die selfoonmaatskappye vermaan om skriftelik presies uiteen te sit hoekom hulle die registrasie nie binne 'n jaar kan afhandel nie.
05-31-2006, 01:27 AM #690
4 van polisie vas ná roof uit kluis
Minstens vier polisiemanne is gister aangekeer en ondervra in verband met die inbraak by die kluise van die polisie se eenheid teen ernstige en geweldmisdaad (EGM) in Benoni, aan die Oos-Rand, waar miljoene rande verlede week gebuit is.
Die geld, glo meer as R10 miljoen, is Woensdagaand reg onder die polisie se neus gesteel.
Volgens Beeld se bronne is een van die aangekeerde polisielede 'n lid van EG) in Benoni terwyl nog een by die Daveyton-polisie werk.
Die gesteelde geld was glo deel van die buit wat teruggevind is nadat sowat $11,39 miljoen (sowat R69 miljoen) tydens 'n fyn beplande rooftog op 25 Maart van 'n SAL-vlug op die Johannesburgse Lughawe geroof is.
Nege mense, onder wie werknemers van die lughawensmaatskappy (Acsa) en veiligheidswagte, is destyds aangekeer. 'n Tiende verdagte is later dood nadat hy in 'n skietery met die polisie gewond is. Die vermoede is dat die buit na Zimbabwe gesmokkel sou word.
Die deel van die buit wat by die verdagtes gekry is, is sedertdien in die instapkluis by die EGM-eenheid in Benoni geberg terwyl die ondersoek voortgeduur het. Die kontant, meer as R10 miljoen in buitelandse valuta, moes eers nagegaan word voordat dit as bewysstukke geberg kon word en kon dus nie in 'n bank gedeponeer word nie.
Minstens vier polisiemanne is volgens Beeld se bronne gister aangekeer. Hoewel Beeld by verskeie bronne vasgestel het dat die arrestasies wel plaasgevind het, het supt. Eugene Opperman, polisiewoordvoerder, dit gisteraand ontken. "Volgens my inligting is niemand nog in hegtenis geneem of aangekla nie," het hy gesê.
Die provinsiale woordvoerder, supt. Lungelo Dlamini, het gesê: "Ek weet nie van só iets nie."
Die kluis in die eenheid se kantore op die tweede verdieping is sowat 120 m van die aanklagkantoor op die grondverdieping. Om by dié kantore in te kom, moet daar deur 'n veiligheidshek met 'n elektroniese kombinasieslot gestap word.
"Hoe niemand in die aanklagkantoor kon hoor dat iemand die kluisdeur met 'n hoeksnyer takel nie, gaan my verstand te bowe," het 'n polisiebron aan Beeld gesê.
Mnr. Mzikisi Magwaza (24), Vu-simusi Khumalo (31), Sean Soobramoney (32), Nazir Ismail (38), mee. Rookaya Ebrahim (35) en Magdalene Moonsamy (24) – almal Acsa-werknemers – verskyn volgende week weer saam met mnre. Themba Phutsitsi (33) en Annanuis Nepfumbe en me. Danisa Neo Tsuma in die Kempton Park-landdroshof weens die lughawe rooftog.